Nu skal Temu betale for affaldet i Danmark

Billige trusser, plastiklegetøj og små elektroniske dimser til en slik. Temu er blevet symbolet på ultrabilligt onlinekøb – og på de enorme mængder emballage og elektronikskrot, der følger med. Nu sker der noget, som danske virksomheder har efterlyst i årevis: Temu har indgået en aftale, der betyder, at platformen fremover skal betale for affaldet fra de varer, der lander i danske hjem.

Siden 1. oktober har producentansvaret i Danmark betydet, at virksomheder selv skal betale for håndtering af emballage og udtjente produkter. Regningen gælder både, når varen sendes på markedet – og når den ender som affald. Det skriver DR Nyheder.

Men flere udenlandske e-handelsplatforme har ikke været tilmeldt ordningerne. Dermed har danske virksomheder i praksis været med til at dække regningen for affald fra varer solgt via eksempelvis Temu.

Det ændrer sig nu. Temu har indgået en aftale med den kollektive producentansvarsordning Retur, som administrerer affaldshåndtering for blandt andet elektronik, batterier, emballage, engangsplast og fiskegrej. På sigt vil tekstiler også blive omfattet.

Kort sagt: Når din billige lampe fra Temu en dag ryger på genbrugspladsen, skal der nu være betalt for, at den bliver håndteret korrekt. Princippet er, at virksomheder betaler for hele livscyklussen – både når produktet sælges, og når det skal tages ud af markedet igen.

Aftalen omfatter ikke kun selve Temu, men også de tusindvis af kinesiske sælgere, der bruger platformen til at sælge alt fra legetøj og tæpper til små elektroniske gadgets.

Sådan bliver det kontrolleret

Men hvordan sikrer man, at der faktisk bliver betalt for hver eneste lille powerbank, lampe eller Bluetooth-højttaler? Ifølge Retur er virksomheder forpligtet til at indberette, hvor meget de sætter på det danske marked – enten opgjort i antal eller kilo. På den baggrund udstedes en faktura, der dækker de reelle omkostninger ved at håndtere affaldet.

Og det gælder alle varer, uanset om de lander direkte i Københavns Lufthavn eller sendes fra et europæisk lager. Temu oplyser selv, at platformen hjælper med at opkræve og viderebetale genbrugsgebyrer fra sælgerne og samtidig har indgået lignende aftaler i andre EU-lande.

Med aftalen er Temu nu officielt med til at betale for oprydningen efter de tusindvis af pakker, der hver dag dumper ind ad danske brevsprækker. Spørgsmålet er bare, hvor mange andre der stadig slipper.

Nu skal Temu betale for affaldet i Danmark